雜言奉和聖製至承光院見自生藤感其得地因以成詠應制
作者：崔元翰
朝代：唐

paragraphs: 新藤正可翫，得地又逢時。
羅生密葉交綠蔓，欲布清陰垂紫蕤。
已帶朝光暖，猶含輕露滋。
遙依千華殿，稍上萬年枝。
餘芳連桂樹，積潤傍蓮池。
豈如幽谷無人見，空覆荒榛雜兔絲。
聖心對此應有感，隱迹如斯誰復知。
懷賢勞永歎，比物賦新詩。
聘丘園，訪茅茨。
爲謝中林士，王道本無私。